C 194/7

TIIVISTELMÄ KOMISSION PÄÄTÖKSESTÄ,

annettu 17 päivänä joulukuuta 2020,

yrityskeskittymän julistamisesta sisämarkkinoille ja ETA-sopimuksen toimintaan soveltuvaksi

(Asia M.9660 – Google/Fitbit)

(tiedoksiannettu numerolla C(2020) 9105)

(Ainoastaan englanninkielinen teksti on todistusvoimainen)

(ETA:n kannalta merkityksellinen teksti)

(2021/C 194/05)

Komissio antoi 17. joulukuuta 2020 päätöksen sulautuma-asiassa yrityskeskittymien valvonnasta 20 päivänä tammikuuta 2004 annetun neuvoston asetuksen (EY) N:o 139/2004 (1) ja erityisesti sen 8 artiklan 2 kohdan nojalla. Päätöksen koko teksti, josta on poistettu luottamukselliset tiedot, on saatavilla mahdollisesti väliaikaisena versiona todistusvoimaisella kielellä kilpailun pääosaston verkkosivuilla osoitteessa

https://ec.europa.eu/competition/index_en.html

1. JOHDANTO

(1) Google ilmoitti 1. marraskuuta 2019 hankkivansa määräysvallan yrityksessä Fitbit. Liiketoimesta ilmoitettiin komissiolle 15. kesäkuuta 2020.

(2) Komissio totesi 4. elokuuta 2020 antamassaan päätöksessä, jäljempänä ”päätös menettelyn aloittamisesta”, että ehdotetun liiketoimen soveltuvuudesta sisämarkkinoille oli vakavia epäilyjä, ja aloitti sulautuma-asetuksen 6 artiklan 1 kohdan c alakohdan mukaisen menettelyn.

(3) Päätöksestä kuultiin jäsenvaltioita 1. joulukuuta 2020 keskittymiä käsittelevässä neuvoa-antavassa komiteassa, joka antoi puoltavan lausunnon. Kuulemismenettelystä vastaava neuvonantaja antoi menettelystä myönteisen lausunnon 4. joulukuuta 2020 antamassaan kertomuksessa.

2. MERKITYKSELLISET MARKKINAT

(4) Päätöksessä määritellään seuraavat merkitykselliset markkinat: a) Ranteeseen puettavat laitteet, jotka voidaan jakaa edelleen i) aktiivisuusrannekkeisiin ja älykelloihin, ii) GPS-paikannuksella varustettuihin ja ilman tätä ominaisuutta oleviin aktiivisuusrannekkeisiin ja älykelloihin, iii) matkapuhelimeen yhdistettäviin ja ilman tätä ominaisuutta oleviin älykelloihin sekä iv) perusominaisuuksilla ja kaikilla ominaisuuksilla varustettuihin älykelloihin. Markkinat ovat maantieteellisesti vähintään ETA:n laajuiset, mahdollisesti jopa maailmanlaajuiset. b) Käyttöjärjestelmät: i) lisensoitavien käyttöjärjestelmien tarjoaminen kannettaviin älylaitteisiin ja ii) lisensoitavien käyttöjärjestelmien tarjoaminen ranteeseen puettaviin laitteisiin, jotka voidaan jakaa edellisessä kohdassa lueteltuihin ranteeseen puettavien laitteiden mahdollisiin segmentteihin. Kannettavien älylaitteiden lisensoitavien käyttöjärjestelmien maantieteelliset markkinat ovat maailmanlaajuiset Kiinaa lukuun ottamatta, kun taas ranteeseen puettavien laitteiden lisensoitavien käyttöjärjestelmien maantieteelliset markkinat ovat vähintään ETA:n laajuiset, mahdollisesti jopa maailmanlaajuiset Kiinaa lukuun ottamatta. c) Sovelluskaupat: i) sovelluskauppojen tarjoaminen kannettavien älylaitteiden tietyille käyttöjärjestelmäalustoille (erityisesti Androidin sovelluskaupat) ja ii) sovelluskauppojen tarjoaminen ranteeseen puettavien laitteiden tietyille käyttöjärjestelmäalustoille (erityisesti Wear OS -käyttöjärjestelmää ja Fitbit-laitteita varten tarjottavat sovelluskaupat). Kannettavien älylaitteiden tiettyjen käyttöjärjestelmäalustojen (esimerkiksi Androidin) ja ranteeseen puettavien laitteiden tiettyjen käyttöjärjestelmäalustojen sovelluskauppojen (esimerkiksi Wear OS -käyttöjärjestelmän ja Fitbit-sovellusten sovelluskaupat) maantieteelliset markkinat ovat maailmanlaajuiset Kiinaa lukuun ottamatta. d) Yleiset hakupalvelut: yleisten hakupalvelujen maantieteelliset markkinat ovat kansalliset. e) Verkkomainonta: i) hakukonemainontapalvelujen tarjonta, joka voidaan jakaa hakukonemainontapalvelujen tarjontaan pöytäkoneita ja mobiilisovelluksia varten, sekä ii) display-mainontapalvelujen tarjonta, joka voidaan jakaa display-mainontapalvelujen tarjontaan pöytäkoneita ja mobiilisovelluksia varten, display-mainontapalvelujen tarjontaan verkkoyhteisöpalveluissa ja niiden ulkopuolella sekä videomuotoisten ja muiden display-mainontapalvelujen tarjontaan verkossa. Näiden tuotteiden ja palvelujen maantieteelliset markkinat ovat kansalliset ETA-alueen kielirajojen mukaisesti. f) Mainontateknologiapalvelut: i) mainosten julkaisijapuolen palvelujen (SSP-palvelujen) tarjonta, ii) mainosten ostajapuolen palvelujen (DSP-palvelujen) tarjonta, iii) mainontapalvelujen tarjonta haku- ja display-verkostojen avulla, iv) mainospalvelinpalvelujen tarjonta ja v) analytiikkapalvelujen tarjonta. Näiden palvelujen maantieteelliset markkinat ovat vähintään ETA:n laajuiset. g) Terveys- ja kuntosovellukset, jotka voidaan jakaa edelleen toimintojen ja alustan (tietokone, kannettava älylaite tai ranteeseen puettava laite) mukaan. Näiden palvelujen maantieteelliset markkinat ovat vähintään kansalliset. h) Mobiilimaksupalvelut, jotka voidaan jakaa edelleen i) lähimaksuihin/offline-mobiilimaksuihin sekä ii) etämaksuihin / verkossa tehtäviin mobiilimaksuihin (mukaan tai pois lukien maksujen välityspalvelut) tai jotka voidaan jakaa käytetyn alustan (kannettava älylaite tai ranteeseen puettava laite) mukaan. Näiden palvelujen maantieteelliset markkinat ovat vähintään kansalliset. i) Muut digitaaliset sovellukset ja palvelut: i) turn-by-turn-reittiopastusta tarjoavat navigointisovellukset, ii) virtuaaliavustajat, iii) digitaaliset musiikin jakelupalvelut ja iv) digitaaliset käännöspalvelut, joihin sisältyy useita mahdollisia segmenttejä. Maantieteelliset markkinat ovat i) navigointisovellusten osalta vähintään ETA:n laajuiset, mahdollisesti jopa maailmanlaajuiset, ja ii) virtuaaliavustajien, iii) digitaalisten musiikin jakelupalvelujen sekä iv) digitaalisten käännöspalvelujen osalta vähintään kansalliset. j) Digitaalinen terveydenhoito: i) pilvi- ja data-analytiikkapalvelujen tarjonta, ii) potilaiden seurantapalvelut, iii) tiedon tarjoaminen lääketieteellistä tutkimusta varten ja reaalimaailman datan tarjoaminen sekä iv) yritysten hyvinvointiohjelmat. Maantieteelliset markkinat ovat i) pilvi- ja data-analytiikkapalvelujen tarjonnan osalta vähintään ETA:n laajuiset, ii) potilaiden seurantapalvelujen osalta vähintään ETA:n laajuiset, mahdollisesti jopa maailmanlaajuiset, iii) lääketieteellistä tutkimusta varten tarjottavan tiedon ja reaalimaailman datan tarjoamisen osalta vähintään ETA:n laajuiset ja iv) yritysten hyvinvointiohjelmien osalta vähintään ETA:n laajuiset.

3. KILPAILUVAIKUTUSTEN ARVIOINTI

(5) Komissio arvioi liiketoimen horisontaalisia vaikutuksia tietokantoihin (ja tiedonkeruumahdollisuuksiin) tilanteessa, jossa Fitbitiä käytetään käyttäjien tietojen lähteenä, josta saatavia tietoja hyödynnetään i) verkkomainontapalvelujen, ii) yleisten hakupalvelujen ja iii) digitaalisen terveydenhoidon palvelujen yhteydessä. Liiketoimesta ei aiheudu horisontaalisia vaikutuksia muihin markkinoihin.

(6) Liiketoimi luo lisäksi vertikaalisia yhteyksiä Googlen ja Fitbitin toimintojen välille. Komissio arvioi liiketoimen vertikaalisia vaikutuksia, jotka liittyvät Fitbitin käyttäjien tietojen käytön mahdolliseen estämiseen, mikä aiheuttaisi vahinkoa digitaalisen terveydenhoidon toimijoille, tai Wear OS -käyttöjärjestelmän, Googlen sovellusten tai palvelujen, Google Play -kaupan tai Fitbit App Gallery -kaupan käytön estämiseen, mikä aiheuttaisi vahinkoa ranteeseen puettavien laitteiden toimittajille.

(7) Liiketoimi luo myös monialakeskittymälle tunnusomaisia yhteyksiä Googlen ja Fitbitin toimintojen välille. Komissio arvioi liiketoimesta aiheutuvia monialakeskittymälle tunnusomaisia vaikutuksia, jotka liittyvät siihen, että Google voisi hyödyntää Android-käyttöjärjestelmän suhteen olevaa asemaansa ranteeseen puettavien laitteiden markkinoilla.

(8) Lisäksi komissio arvioi mahdollisia ongelmia, jotka johtuvat Googlen pääsystä käsiksi kaupallisesti arkaluonteisiin tietoihin.

3.1. Horisontaaliset vaikutukset

(9) Vaikka liiketoimesta ei aiheudu tietokantojen ja tiedonkeruumahdollisuuksien osalta perinteisiä horisontaalisia vaikutuksia markkinoihin, komissio katsoo, että liiketoimen myötä osapuolten tietokannat (ja tiedonkeruumahdollisuudet) yhdistyvät Googlen omistuksessa yhdeksi kokonaisuudeksi.

(10) Komissio on tutkinut, voisiko Fitbitin ja Googlen tietojen (ja tiedonkeruumahdollisuuksien) yhdistäminen johtaa kilpailua estäviin horisontaalisiin koordinoimattomiin vaikutuksiin vahvistamalla Googlen markkina-asemaa i) hakukone- ja display-mainontapalvelujen sekä mainontateknologiapalvelujen, ii) yleisten hakupalvelujen tai iii) digitaalisen terveydenhoidon palvelujen tarjonnassa.

(11) Asiassa Apple/Shazam annetussa päätöksessä ( 2 ) sovelletun lähestymistavan perusteella komissio toteaa, että tietokokonaisuuksien yhdistämiseen liittyy tiettyjä oikeudellisia rajoituksia, kuten tietosuojan osalta sovellettavat EU:n säännöt ja ennen kaikkea yleinen tietosuoja-asetus sekä yksityisyyden ja viestinnän luottamuksellisuuden suojaa koskevat unionin säännöt, erityisesti sähköisen viestinnän tietosuojadirektiivi.

(12) Komissio katsoo, että vaikka Fitbit ei kilpaile ennen liiketoimen toteuttamista samoilla markkinoilla kuin Google, liiketoimi antaisi Googlelle määräysvallan merkittävän resurssin eli Fitbitin käyttäjien tietojen suhteen ja tämä määräysvalta vahvistaisi entisestään Googlen määräävää asemaa hakukonemainontapalvelujen markkinoilla. ( 3 ) Kuten 6 artiklan 1 kohdan c alakohdan mukaisessa päätöksessä selostetaan, komissio on edelleen huolissaan liiketoimen soveltuvuudesta sisämarkkinoille; tämä huoli liittyy Googlen määräävän aseman vahvistumiseen hakukonemainontapalvelujen (ja niiden mahdollisten segmenttien), display-mainontapalvelujen (ja niiden mahdollisten segmenttien) sekä mainontateknologiapalvelujen markkinoilla.

(13) Komission mielestä tämä huoli on olemassa seuraavien seikkojen vuoksi: i) Googlen liiketoimen seurauksena saamien tietojen (ja tiedonkeruumahdollisuuksien) merkitys mainonnan hallinnan ja mainosten näyttämisen kannalta, ii) Googlen asema hakukonemainontapalvelujen tarjontaan liittyvillä markkinoilla ja näihin palveluihin liittyvissä markkinalohkoissa/-segmenteissä, iii) Googlen markkina-aseman vahvistuminen ja kilpailevien yritysten laajentumisen vaikeutuminen kyseisillä markkinoilla tietojen yhdistämisen seurauksena sekä iv) tasapainottavan markkinoille tulon tai ostajavoiman puuttuminen.

(14) Display-mainontapalvelujen ja niiden mahdollisten segmenttien sekä mainontateknologiapalvelujen osalta komissio katsoo, että vaikka Googlella on näillä markkinoilla jonkin verran markkinavoimaa, sillä on niillä huomattavasti heikompi asema kuin hakukonemainontapalvelujen markkinoilla. Komission näkemys perustuu Googlen markkinaosuuksiin ja siihen seikkaan, että display-mainontapalvelujen markkinoilla voi mahdollisesti olla kilpailevien yritysten markkinoille tuloa ja laajentumista haittaavia esteitä ja näiltä markkinoilta voi mahdollisesti puuttua tasapainottava ostajavoima.

(15) Komissio katsoo, että liiketoimi ja mahdolliset horisontaaliset vaikutukset, jotka johtuvat Googlen ja Fitbitin käyttäjätietokantojen ja tiedonkeruumahdollisuuksien yhdistämisestä yleisissä hakupalveluissa hyödyntämistä varten, eivät todennäköisesti olennaisesti estä tehokasta kilpailua. Googlella on todettu olleen vuodesta 2008 alkaen määräävä markkina-asema kaikilla yleisten hakupalvelujen kansallisilla markkinoilla, lukuun ottamatta Tšekkiä, missä Googlella on ollut määräävä markkina-asema vuodesta 2011 alkaen. Markkinatutkimuksen tulokset viittaavat kuitenkin siihen, että vaikka Fitbitin tiedot muodostavat mahdollisesti arvokkaan resurssin yleisten hakupalvelujen markkinoilla, ne eivät ole yleisten hakupalvelujen kannalta yhtä merkityksellisiä kuin hakukonemainonnan kohdentamisen kannalta.

(16) Mitä tulee Fitbitin mahdolliseen käyttöön tietolähteenä digitaalisen terveydenhoidon palvelujen yhteydessä, komissio katsoo, että liiketoimi ja Googlen ja Fitbitin käyttäjätietokantojen ja tiedonkeruumahdollisuuksien yhdistämisestä aiheutuvat horisontaaliset vaikutukset eivät todennäköisesti olennaisesti estä tehokasta kilpailua. Tämä johtuu siitä, että osapuolet eivät ole todellisia eivätkä mahdollisia kilpailijoita käyttäjien terveyttä ja kuntoa koskevien tietojen keruussa tai markkinoinnissa. Todellisen kilpailun osalta voidaan todeta, että kumpikaan osapuoli ei tällä hetkellä markkinoi käyttäjiensä tietoja vaan tietojen leviäminen johtuu käyttäjien päätöksestä jakaa niitä aktiivisesti sellaisille kolmansille osapuolille (sovelluksille ja verkkosivustoille), jotka tarjoavat heille lisäarvopalveluja. Mahdollisen kilpailun osalta komissio arvioi liiketoimen vaikutusta tutkimalla liiketoimen perusteluja ja tarkastelemalla digitaalisen terveydenhoidon palvelujen markkinoiden tämänhetkistä tilannetta. Näiden näkökohtien osalta komissio totesi, että digitaalisen terveydenhoidon palvelut eivät selvästikään ole liiketoimen tärkein peruste ja että digitaalisen terveydenhoidon alalla (erityisesti pilvi- ja data-analytiikan, potilaiden seurantapalvelujen, lääketieteelliseen tutkimukseen käytettävien tietojen ja reaalimaailman datan tarjonnan sekä yritysten hyvinvointiohjelmien osa-alueilla, joilla toinen osapuolista toimii) on useita toimijoita.

3.2. Vertikaaliset vaikutukset

3.2.1. Fitbitin tietojen käytön estäminen ja digitaalisen terveydenhoidon toimijoille tästä aiheutuva vahinko (tuotantopanosten markkinoilta sulkeminen)

(17) Komissio katsoo markkinatutkimuksen tulosten perusteella, että ei voida sulkea pois sitä mahdollisuutta, että Googlella voi olla liiketoimen toteuttamisen jälkeen tekninen mahdollisuus sulkea tuotantopanosten markkinat rajoittamalla pääsyä Web API -sovellusrajapintaan. Vaikka käyttäjien terveystietoja on yleisesti ottaen saatavilla useista tietolähteistä, Fitbitin käyttäjien tiedot ovat saatavilla vain Web API -sovellusrajapinnan kautta, ja useat digitaalisen terveydenhoidon toimijat käyttävät näitä tietoja Web API -sovellusrajapinnan kautta tarjotakseen palveluja Fitbitin käyttäjille ja saadakseen vastineeksi heidän tietonsa.

(18) Lisäksi komissio katsoo markkinatutkimuksen tulosten perusteella, että ei voida sulkea pois sitä mahdollisuutta, että Googlella on liiketoimen toteuttamisen jälkeen kannustin rajoittaa pääsyä Fitbitin Web API -sovellusrajapintaan.

(19) Pääsyn rajoittaminen Fitbitin Web API -sovellusrajapintaan liiketoimen toteuttamisen jälkeen voi vaikuttaa startup-yritysten menestykseen. Lisäksi komissio toteaa, että jos pääsyä tähän Web API -sovellusrajapintaan rajoitetaan tai se estetään, ainakin osa Fitbitin käyttäjistä menettää pääsyn vähintään yhteen itselleen mahdollisesti erittäin tärkeänä pitämäänsä sovellukseen.

(20) Tämän vuoksi komissio on edelleen huolissaan liiketoimen soveltuvuudesta sisämarkkinoille, kuten 6 artiklan 1 kohdan c alakohdan mukaisessa päätöksessä selostetaan; tämä huoli liittyy digitaalisen terveydenhoidon palvelujen tarjoajien sulkemiseen tuotantopanosten markkinoilta sulautuman tuloksena syntyvän yrityksen rajoittaessa näiden palveluntarjoajien pääsyä Web API -sovellusrajapintaan ja tämän seurauksena myös Fitbitin käyttäjien tietoihin.

3.2.2. Wear OS -käyttöjärjestelmän käytön estäminen ja ranteeseen puettavien laitteiden toimittajille tästä aiheutuva vahinko (tuotantopanosten markkinoilta sulkeminen)

(21) Komissio totesi, että Google ei pysty estämään tai heikentämään tuotantoketjun loppupäässä olevien Fitbitin kilpailijoiden mahdollisuutta käyttää Wear OS -käyttöjärjestelmää liiketoimen toteuttamisen jälkeen. Komissio katsoo, että suurimmat älykellovalmistajat ovat vertikaalisesti täysin integroituneita eli niiden älykellot toimivat yksinomaan niiden omilla (omistamilla) käyttöjärjestelmillä. Lisäksi Wear OS -käyttöjärjestelmää käyttävien laitteiden markkinaosuus älykellojen tuotantoketjun loppupään markkinoilla on pienentynyt jatkuvasti kolmen viime vuoden aikana ja on tällä hetkellä alle viisi prosenttia tai lähellä sitä. Näin ollen Wear OS -käyttöjärjestelmää käyttävien laitteiden osuus kuluttajille tällä hetkellä myytävistä ranteeseen puettavista laitteista on pieni, ja voidaan todeta, että Wear OS -käyttöjärjestelmä ei ole kriittinen tekijä tuotteiden erilaistamisessa tai merkittävä edellytys tälle.

(22) Komissio katsoo, että Googlella ei olisi kannustinta ryhtyä toteuttamaan tuotantopanosten markkinoilta sulkemiseen tähtäävää strategiaa Wear OS -käyttöjärjestelmän osalta, että liiketoimi ei muuta merkittävästi Googlen kannustinta ja että Google pyrkii jatkossakin levittämään Wear OS -käyttöjärjestelmää mahdollisimman laajaan käyttöön. Tämä johtuu siitä, että Fitbitillä on vain pieni markkinaosuus kasvavassa älykellosegmentissä. Lisäksi Google hyötyy siitä, että käyttöoikeuden haltijat käyttävät Wear OS -käyttöjärjestelmää, sillä näin Google sitouttaa ne Android-ekosysteemiin.

(23) Riippumatta siitä, onko Googlella mahdollisuutta tai kannustinta sulkea tuotantoketjun loppupään kilpailevat yritykset tuotantopanosten markkinoilta Wear OS -käyttöjärjestelmän toimittamisen osalta, tällaisella strategialla ei todennäköisesti olisi olennaista vaikutusta kilpailuun (vuonna 2019 kyseinen käyttöjärjestelmä oli sisäänrakennettuna vain [5–10] prosenttiin kaikista maailman älykelloista).

3.2.3. Googlen eri sovellusten käytön estäminen ja ranteeseen puettavien laitteiden toimittajille tästä aiheutuva vahinko (tuotantopanosten markkinoilta sulkeminen)

(24) Komissio katsoo, että Googlella ei olisi mahdollisuutta ryhtyä toteuttamaan tuotantopanosten markkinoilta sulkemiseen tähtäävää strategiaa. Komissio toteaa, että Googlen sovellukset eivät selkeästi ole olleet tähän mennessä merkittävä ranteeseen puettavien laitteiden tuotantopanos. Yksikään Googlen sovelluksista (Google Search, Google Assistant, Google Fit, Google Play, Google Play Music ja sen seuraaja YouTube Music, Google Maps ja Google Translate) ei ole tällä hetkellä käytettävissä muissa laitteissa kuin Wear OS -käyttöjärjestelmää käyttävissä laitteissa, lukuun ottamatta Apple Watch -älykelloja, joihin ne ovat tulleet saataville vasta äskettäin.

(25) Komissio katsoo, että Googlella ei olisi kannustinta ryhtyä toteuttamaan tuotantopanosten markkinoilta sulkemiseen tähtäävää strategiaa sovellustensa osalta liiketoimen toteuttamisen jälkeen. Tämä johtuu siitä, että i) Fitbitillä on vain pieni markkinaosuus kasvavassa älykellosegmentissä, ii) Google hyötyy siitä, että käyttöoikeuden haltijat käyttävät sen sovelluksia, iii) on epäselvää, missä määrin Google olisi kehittänyt sovelluksiaan kolmannen osapuolen alustoja varten ilman liiketoimen toteuttamista, ja iv) sen strategian perusteella, jota Google näyttää noudattavan älykkäiden mobiililaitteiden alalla, komissio uskoo Googlen pyrkivän lisäämään, ei rajoittamaan, sovellustensa käyttöä puettavien laitteiden kilpailevien alustojen saavutettua riittävän koon.

(26) Riippumatta siitä, onko Googlella mahdollisuutta tai kannustinta sulkea tuotantoketjun loppupään kilpailevat yritykset tuotantopanosten markkinoilta omien sovellustensa toimittamisen osalta, tällaisella strategialla ei todennäköisesti olisi olennaista vaikutusta kilpailuun. Tämän hetken suosituimpien älykellojen käyttöjärjestelmä ei ole Wear OS, joten Google-sovellukset eivät ole niissä tällä hetkellä käytettävissä. Vaikka Googlen sovellusten suhteellinen merkitys kasvaisi seuraavien kahden tai kolmen vuoden aikana, on epätodennäköistä, että niiden merkitys kasvaisi siinä määrin, että otaksuttu markkinoilta sulkemiseen tähtäävä strategia sulkisi puettavien laitteiden alalla toimivat kilpailijat markkinoilta.

3.2.4. Google Play -kaupan käytön estäminen ja ranteeseen puettavien laitteiden toimittajille tästä aiheutuva vahinko (tuotantopanosten markkinoilta sulkeminen)

(27) Komissio katsoo, että sulautuman tuloksena syntyvällä yrityksellä olisi osittainen mahdollisuus ryhtyä toteuttamaan markkinoilta sulkemiseen tähtäävää strategiaa Google Play -kaupan osalta. ( 4 ) Google Androidin osalta Googlella todettiin olleen maailmanlaajuisilla markkinoilla (Kiinaa lukuun ottamatta) määräävä asema Android-sovelluskauppojen tarjonnassa vuosina 2011–2016, eikä ole mitään viitteitä siitä, että tätä näkemystä olisi aihetta muuttaa käsillä olevassa tapauksessa. Vaikka markkinatutkimukseen vastanneet katsovat, että puettavien laitteiden alkuperäisillä laitevalmistajilla ei ole tehokkaita vastastrategioita, komissio toteaa, että Android-alusta tarjoaa useita jakelukanavia. Tämä johtuu siitä, että i) Android-laitteiden alkuperäiset laitevalmistajat voivat esiasentaa mobiililaitteisiin puettavien laitteiden kumppanisovelluksia ja varmistaa näin, että nämä sovellukset ovat käyttäjien saatavilla, ii) kumppanisovelluksia voidaan jakaa myös muiden sovelluskauppojen kuin Google Playn kautta, mukaan lukien ensimmäisen (eli alkuperäisen laitevalmistajan) ja kolmannen osapuolen sovelluskauppojen kautta, ja iii) nekin Android-laitteiden alkuperäiset laitevalmistajat, jotka eivät välttämättä tällä hetkellä esiasenna kumppanisovelluksiaan laitteisiinsa tai eivät tarjoa vaihtoehtoista sovelluskauppaa, voisivat päättää tehdä niin, mikäli Google alkaisi toteuttaa markkinoilta sulkemiseen tähtäävää strategiaa.

(28) Komissio toteaa, että kilpailusäännöt, erityisesti Euroopan unionin toiminnasta tehdyn sopimuksen 102 artikla ja ETA-sopimuksen 54 artikla, koskevat joka tapauksessa sulautuman tuloksena syntyvää yritystä myös liiketoimen toteuttamisen jälkeen riippumatta tämän sulautuma-asetuksen mukaisen arvioinnin tuloksista.

(29) Kannustinten osalta komissio katsoo, että on epätodennäköistä, että Google ryhtyisi toteuttamaan markkinoilta sulkemiseen tähtäävää strategiaa Play-kaupan avulla. Tämä johtuu siitä, että i) ainakin Android-älypuhelinten alkuperäiset laitevalmistajat voisivat kiertää mahdollisen markkinoilta sulkemiseen tähtäävän strategian esiasentamalla kumppanisovelluksensa laitteisiinsa ja/tai käyttämällä omaa sovelluskauppaansa, jolloin strategian vaikutus rajoittuisi niihin puettavien laitteiden alkuperäisiin laitevalmistajiin, joiden laitteisiin näitä sovelluksia ei ole esiasennettu, ja ii) rajoitetut markkinoilta sulkemiseen tähtäävät strategiat (esimerkiksi kilpailevien puettavien laitteiden kumppanisovellusten arvostelujen huonontaminen ja/tai näiden sovellusten näyttäminen Play Store -kaupassa muiden sovellusten jälkeen tai mahdollisten päivitysten tai uusien versioiden hyväksyminen viiveellä) eivät todennäköisesti vaikuttaisi merkittävästi käyttäjien siirtymiseen muiden sovellusten käyttäjiksi. Lisäksi mainevaikutusten osalta voidaan todeta, että mikäli Google ryhtyisi toteuttamaan tehokkainta markkinoilta sulkemiseen tähtäävää strategiaa (eli se kieltäisi pääsyn Google Play -kauppaan), viranomaiset, sovelluskehittäjät ja käyttäjät todennäköisesti kiinnittäisivät tähän huomiota.

(30) Riippumatta siitä, onko Googlella mahdollisuutta tai kannustinta sulkea tuotantoketjun loppupään kilpailevat yritykset markkinoilta Wear OS -käyttöjärjestelmän tarjonnan osalta, komissio katsoo, että Google Play -kauppaa koskevalla markkinoilta sulkemiseen tähtäävällä strategialla ei olisi merkittävää vaikutusta kilpailuun, koska se ei heikentäisi merkittävästi puettavien laitteiden alalla toimivien Fitbitin kilpailijoiden menekkinäkymiä.

3.2.5. Google Search -hakutulosten estäminen ja ranteeseen puettavien laitteiden toimittajille tästä aiheutuva vahinko (tuotantopanosten markkinoilta sulkeminen)

(31) Komissio katsoo, että vaikka Google on yleisten hakupalvelujen markkinoilla määräävässä asemassa ( 5 ) , sulautuman tuloksena syntyvällä yrityksellä ei olisi liiketoimen toteuttamisen jälkeen mahdollisuutta sulkea kilpailevia puettavien laitteiden valmistajia markkinoilta suosimalla Fitbit-osumia Google Search -hakukoneen tuloksissa. Puettavien laitteiden kolme merkittävintä jakelukanavaa ovat fyysiset kivijalkamyymälät sekä verkkomyynti jälleenmyyjien verkkosivustojen ja alkuperäisten laitevalmistajien omien verkkosivustojen kautta. Markkinatutkimuksen tulosten mukaan tärkein jakelukanava ovat kivijalkamyymälät ja toiseksi tärkein jälleenmyyjien verkkosivustot, kun taas puettavien laitteiden alkuperäisten laitevalmistajien omien verkkosivustojen kautta tapahtuva verkkomyynti vastaa vain hyvin pientä osaa myynnistä. Komissio katsoo, että Google Search -hakukonetulokset eivät ole kovin tärkeitä edes tämän jakelukanavan kannalta.

(32) Komissio katsoo, että Googlella ei olisi liiketoimen toteuttamisen jälkeen kannustinta suosia Fitbit-osumia Google Search -hakukoneen tuloksissa. Vaikka Google voisi todennäköisesti kasvattaa ranteeseen puettavien Fitbit-laitteiden myyntiä syrjimällä Fitbitin kilpailijoita Google Search -hakutuloksissa, sen markkinaosuuden mahdollinen kasvu ranteeseen puettavien laitteiden markkinoilla ja tästä saatava voitto olisivat todennäköisesti hyvin rajallisia, sillä Google Search -hakutulokset eivät ole kovin tärkeitä ranteeseen puettavien laitteiden myynnissä. Useat tekijät viittaavat siihen, että Fitbitin kilpailijoiden syrjiminen Google Search -hakutuloksissa aiheuttaisi Googlelle merkittäviä tappioita. Erityisesti tällainen strategia vaikuttaisi Googlen hakualgoritmiin.

(33) Riippumatta siitä, onko sulautuman tuloksena syntyvällä yrityksellä mahdollisuutta tai kannustinta estää puettavia laitteita valmistavien kilpailevien alkuperäisten laitevalmistajien näkyminen Google Search -hakutuloksissa, tällaisella strategialla ei komission mielestä todennäköisesti olisi olennaista vaikutusta kilpailuun. Tämä johtuu siitä, että alkuperäisten laitevalmistajien puettavien laitteiden tärkeimmät jakelukanavat ovat fyysiset myymälät ja jälleenmyyjien verkkosivustot, kun taas laitevalmistajien omat verkkosivustot ovat näiden laitteiden vähiten tärkeä jakelukanava.

3.2.6. Pääsyn estäminen Fitbitin sovelluskauppoihin ja sovelluskehittäjille tästä aiheutuva vahinko (tuotantopanosten markkinoilta sulkeminen)

(34) Mahdollisuuden osalta komissio katsoo, että koska Fitbit App Gallery on Fitbitin puettavien laitteiden ainoa sovelluskauppa, Fitbitin osuus Fitbitin puettavien laitteiden sovelluskaupoista on 100 prosenttia. Komissio katsoo kuitenkin, että Fitbit App Gallery ei ole minkään asianmukaisen markkinoilla käytetyn sovelluksia koskevan määritelmän mukaan merkittävä tekijä kolmantena osapuolena toimiville sovelluskehittäjille. Näin ollen sulautuman tuloksena syntyvän yrityksen ei olisi mahdollista sulkea kilpailevia sovelluskehittäjiä markkinoilta liiketoimen toteuttamisen jälkeen estämällä niiden pääsy Fitbit App Gallery -sovelluskauppaan.

(35) Mitä tulee kannustimiin, rajoittamalla mahdollisuutta käyttää kilpailevia sovelluksia Fitbit-laitteissa Google todennäköisesti lisäisi omien sovellustensa käyttöä Fitbit-käyttäjien keskuudessa. Googlen omien sovellusten markkinaosuuksien mahdollinen kasvattaminen ja tästä saatava voitto olisivat kuitenkin todennäköisesti hyvin rajallisia. Tämä johtuu siitä, että i) puettavissa laitteissa käytetään sovelluksia vain vähän, ii) Google-sovellusten käyttö Fitbit-laitteissa muodostaisi vain pienen osan sovellusten kokonaiskäytöstä puettavissa laitteissa ja iii) jos kilpailevat sovellukset suljetaan markkinoilta, ei ole selvää, että tämä lisäisi vastaavasti Googlen tarjoamien sovellusten käyttöä. Useat tekijät viittaavat siihen, että Google kärsisi huomattavia tappioita, jos se estäisi kilpailevien sovellusten käytön Fitbitin puettavissa laitteissa. Tämä johtuu ennen kaikkea siitä, että kilpailevien sovellusten käytön rajoittaminen tekisi Fitbitin puettavista laitteista suhteellisesti vähemmän houkuttelevia asiakkaille.

(36) Riippumatta siitä, onko sulautuman tuloksena syntyvällä yrityksellä mahdollisuutta tai kannustinta estää kilpailevien sovelluskehittäjien sovellusten käyttö Fitbitin puettavissa laitteissa, tällaisella strategialla ei komission mielestä todennäköisesti olisi olennaista vaikutusta kilpailuun. Kilpailevien sovelluskehittäjien sulkeminen Fitbit App Gallery -kaupasta vaikuttaisi vain pieneen osaan markkinatuotoksesta, eikä sillä näin ollen olisi olennaista vaikutusta kilpailuun.

3.3. Monialakeskittymälle tunnusomaiset vaikutukset

3.3.1. Googlella Android-käyttöjärjestelmän suhteen olevan aseman hyödyntäminen ranteeseen puettavien laitteiden markkinoilla

(37) Komissio katsoo, että sulautuman tuloksena syntyvällä yrityksellä olisi seuraavista syistä mahdollisuus ryhtyä toteuttamaan markkinoilta sulkemiseen tähtäävää strategiaa Androidin osalta: i) Android-älypuhelimilla ja Android-yhteensopivilla puettavilla laitteilla on suuri yhteinen asiakaskunta (tämän asiakaskunnan ulkopuolelle jäävät vain Apple-tuotteiden eli iPhone- ja Apple Watch -laitteiden käyttäjät sekä yhdessä kolmannen osapuolen puettavan laitteen kanssa käytettävien iPhone-laitteiden käyttäjät), ii) Googlella on määräysvalta Androidin suhteen ja määräävä markkina-asema kannettavien älylaitteiden lisensoitavien käyttöjärjestelmien toimittamisessa, iii) vaikka heikentäminen ei näytä olevan mahdollista Androidin nykyisessä liiketoimintamallissa, Googlella on määräysvalta Androidin suhteen ja se voi muuttaa tämän liiketoimintamallia, ja iv) Google saattaisi estää Android-älypuhelinten alkuperäisten laitevalmistajien yritykset kiertää tällaisen aseman heikentämisen.

(38) Komissio katsoo erityisesti, että Google saattaisi heikentää kolmantena osapuolena toimiville alkuperäisille laitevalmistajille tarjottuja Android-sovellusrajapintoja ja varata tietyt toiminnot vain omille ranteeseen puettaville laitteilleen. Komissio katsoo, että Google voisi etsiä teknisiä tai sopimusperusteisia keinoja tällaisen heikentämisen toteuttamiseksi. Vaihtoehtoisesti Google voisi edelleen tarjota nykyisiä toimintoja Androidin avoimen lähdekoodin eli Android Open Source Project -versiossa (AOSP) mutta jättää tulevat parannukset pois AOSP-versiosta ja toteuttaa ne pelkästään omistamassaan versiossa, jotta ne olisivat Fitbitin käytettävissä.

(39) Komissio katsoo, että Android-älypuhelinten alkuperäisillä laitevalmistajilla on käytettävissään hyvin rajallisia vastastrategioita, jotka eivät estä Googlea toteuttamasta heikentämisstrategiaa. Tämä johtuu siitä, että vaikka alkuperäiset laitevalmistajat pystyisivät teknisesti kumoamaan sovellusrajapinnan heikkenemisen, Google voisi viime kädessä estää niitä käyttämästä Androidin forkkiversiota, koska tällöin ne eivät voisi käyttää GMS-pakettia, johon sisältyvät muun muassa Googlen mobiilisovellukset.

(40) Komissio katsoo, että Googlella näyttää olevan kannustin heikentää yhteentoimivuutta Androidin kanssa, koska i) Googlen maineelle ei välttämättä aiheutuisi vahinkoa tästä ja (ii) ilmoituksen tekijän toimittama määrällinen arviointi, joka perustuu vertikaaliseen vakiolaskentakehykseen, ei osoita vakuuttavasti, että heikentämisstrategia olisi Googlelle kannattamaton. Markkinatutkimuksen tulosten perusteella komissio katsoo, että lisäksi saattaa olla myös muita tekijöitä, jotka voisivat lisätä kannustinta Googlen näkökulmasta. Google voisi esimerkiksi käyttää Fitbit-laitteita sovellustensa ja palvelujensa jakeluun, mikä kasvattaisi sen saamaa voittoa Fitbitin myynnin kasvaessa.

(41) Komissio katsoo, että heikentämisstrategia voisi vaikuttaa kilpailuun merkittävästi heikentämällä puettavien laitteiden alalla toimivien Fitbitin kilpailijoiden menekkinäkymiä.

(42) Tämän vuoksi komissio on edelleen huolissaan liiketoimen soveltuvuudesta sisämarkkinoille, kuten 6 artiklan 1 kohdan c alakohdan mukaisessa päätöksessä selostetaan; tämä huoli liittyy siihen, että Google voisi hyödyntää kannettavien älylaitteiden lisensoitavien käyttöjärjestelmien tarjonnassa olevaa määräävää asemaansa ranteeseen puettavien laitteiden markkinoilla (ja niiden mahdollisissa segmenteissä).

3.4. Pääsy kaupallisesti arkaluonteisiin tietoihin

(43) Komissio arvioi myös, miten liiketoimi vaikuttaisi mahdollisuuteen päästä käsiksi kaupallisesti arkaluonteisiin tietoihin (Fitbitin käyttäjät voivat yhdistää Fitbit-tilinsä useisiin kolmansien osapuolten sovelluksiin, joten Fitbitillä voisi olla näiden kolmansien osapuolten sovellusten kautta pääsy myös muihin tietoihin) ja voisiko tämä johtaa kilpailua estäviin koordinoimattomiin muihin kuin horisontaalisiin vaikutuksiin.

(44) Komissio totesi, että liiketoimen toteuttamisen jälkeen sulautuman tuloksena syntyvällä yrityksellä ei todennäköisesti olisi mahdollisuutta eikä kannustinta olennaisesti estää tehokasta kilpailua kilpailevien kolmansien osapuolten sovellusten kanssa hyödyntämällä sitä, että se pääsisi käsiksi kaupallisesti arkaluonteisiin tietoihin, ja että tällaisen strategian vaikutukset eivät toteutuessaankaan olisi olennaisia.

4. OSAPUOLTEN ANTAMAT SITOUMUKSET

(45) Liiketoimesta johtuvien kilpailuongelmien ratkaisemiseksi ilmoituksen tekijä toimitti sitoumuksia sekä vaiheessa I että vaiheessa II.

(46) Sitoumukset sisältävät seuraavat kolme osatekijää: a) sitoumus olla käyttämättä mitään kehonmittaustietoja ja terveyteen tai kuntoiluun liittyviä sijaintitietoja mainontatarkoitukseen sekä sitoumus, jonka mukaan nämä tiedot pidetään erillään muista tiedoista, jäljempänä ”mainontaa koskeva sitoumus” b) sitoumus, jonka mukaan kolmannet osapuolet saavat käyttäjän suostumuksella ja maksutta jatkossakin käyttää useita erilaisia kehonmittaustietoja, jäljempänä ”Web API -sovellusrajapinnan käyttöä koskeva sitoumus” c) sitoumus jatkaa sellaisten ilmaisten julkisten sovellusrajapintojen lisensointia, jotka mahdollistavat kolmannen osapuolen puettavien laitteiden ja Android-käyttöjärjestelmän yhteentoimivuuden älypuhelimissa ja jotka sisältävät vähintään ne sovellusrajapintojen ydintoiminnot, jotka ovat saatavilla Android-käyttöjärjestelmässä päätöksen voimaantulopäivänä, jäljempänä ”Android-sovellusrajapintoja koskeva sitoumus”.

4.1. Alustavat sitoumukset

4.1.1. Mainontaa koskeva sitoumus

(47) Mainontaa koskevalla sitoumuksella Google sitoutuu kymmenen vuoden ajan sen jälkeen, kun komissio on hyväksynyt keskittymän, i) olemaan käyttämättä mitään kehonmittaustietoja ja terveyteen tai kuntoiluun liittyviä sijaintitietoja Google-mainontaan sekä ii) pitämään tarkastettavissa olevat säilytettävät kehonmittaustiedot ja terveyteen ja kuntoiluun liittyvät sijaintitiedot erillään kaikista Googlen hallussa olevista muista tiedoista, joita voidaan käyttää Google-mainontaan.

(48) Mainontaa koskeva sitoumus toimitettiin alun perin vaiheessa I. Komissio totesi tuolloin, että vaikka sen havaitsemat kilpailuongelmat voitaisiin periaatteessa ratkaista sitoumuksella, jonka mukaan tietojen varastointia varten luodaan siilo, jota koskevat tiukat käyttöoikeussäännöt, seuraavista syistä olisi silti ollut epäselvää, voitaisiinko aloittamispäätöksessä todetut vakavat epäilyt poistaa käytännössä tällä vaiheessa I toimitetulla sitoumuksella: i) oli epäselvää, olisiko datasiiloa koskeva sitoumus kattanut riittävät tiedot, ii) käsitteen ”Google-mainonta” määritelmä oli liian suppea, iii) tietosuojajärjestelmän yksityiskohdat olivat riittämättömät, jotta komissio olisi pystynyt arvioimaan datasiiloa koskevan sitoumuksen vaikuttavuutta, ja iv) kesto oli riittämätön. Vaiheessa II toimitettua mainontaa koskevaa sitoumusta oli parannettu kaikkien näiden neljän seikan osalta.

4.1.2. Web API -sovellusrajapinnan käyttöä koskeva sitoumus

(49) Web API -sovellusrajapinnan käyttöä koskevalla sitoumuksella Google sitoutuu viiden vuoden ajan keskittymän hyväksymisestä sallimaan sovellusrajapinnan käyttäjien pääsyn käsiksi tuettuihin kehonmittaustietoihin maksutta ja käyttäjien suostumuksella seuraavin edellytyksin: 1) Sovellusrajapinnan käyttäjät noudattavat jatkossakin Fitbit-alustan käyttöehtoja (joiden mukaan tiedot ovat saatavilla Fitbitin Web API -sovellusrajapinnan kautta) tai käyttöehtoja ja palvelujen käyttäjien tietoja koskevaa käytäntöä (joiden mukaan tiedot ovat saatavilla asiaankuuluvan Google-sovellusrajapinnan kautta). Google voi estää pääsyn tietoihin, jos näitä ehtoja rikotaan. 2) Sovellusrajapinnan käyttäjät noudattavat jatkossakin yksityisyyden suojaan ja turvallisuuteen liittyviä vaatimuksia. Google voi estää käyttäjien pääsyn käsiksi tietoihin, jos näitä vaatimuksia ei noudateta, tai keskeyttää pääsyn väliaikaisesti, jos sillä on perusteltu epäilys, että näitä vaatimuksia ei noudateta.

4.1.3. Android-sovellusrajapintoja koskeva sitoumus

(50) Android-sovellusrajapintoja koskevalla sitoumuksella Google sitoutuu kymmeneksi vuodeksi sen jälkeen, kun komissio on hyväksynyt keskittymän, 1) lisensoimaan Android-laitteiden alkuperäisille laitevalmistajille edelleen sellaisia ilmaisia, julkisia ja ydintoiminnot sisältäviä sovellusrajapintoja, joita voidaan käyttää ranteeseen puettavissa laitteissa yhteentoimivuuden mahdollistamiseksi Android-älypuhelinten kanssa 2) asettamaan nämä sovellusrajapinnat saataville siten, että niiden saatavuus tai toiminnot eivät riipu siitä, käytetäänkö niitä ensimmäisen vai kolmannen osapuolen toimittamassa ranteeseen puettavassa laitteessa tai kumppanisovelluksessa 3) olemaan heikentämättä näitä sovellusrajapintoja siten, että niiden toiminnallisuus olisi kolmannen osapuolen toimittamissa ranteeseen puettavissa laitteissa rajoitetumpaa kuin ensimmäisen osapuolen toimittamissa ranteeseen puettavissa laitteissa 4) asettamaan jatkossakin kehittäjän laatiman näitä sovellusrajapintoja koskevan dokumentaation julkisesti ja maksutta saataville.

4.2. Tarkistetut vaiheen II sitoumukset

(51) Tarkistetut vaiheen II sitoumukset sisältävät samat kolme osatekijää kuin alustavat vaiheen II sitoumukset, mutta niihin on tehty seuraavat parannukset:

4.2.1. Mainontaa koskeva sitoumus

(52) Määritelmät: Useita määritelmiä on muutettu ja tarkennettu pääasiassa kiertämisen välttämiseksi ja sen varmistamiseksi, että mainontaa koskeva sitoumus on tarkoituksenmukainen myös tulevaisuudessa.

(53) Seuranta: Toimitsijamiehen roolia niiden teknisten toimenpiteiden valvonnassa, jotka on otettu käyttöön tietojen erillään pitämistä koskevan sitoumuksen noudattamiseksi, on selkeytetty ja kehitetty.

(54) Hyväksyminen: ETA-alueella sijaitseville käyttäjille esitetään valintamahdollisuus, jonka myötä he voivat sallia muiden Googlen palvelujen kuin Google-mainonnan pääsyn käsiksi kaikkiin kehonmittaustietoihinsa tai kieltää tämän.

(55) Kesto: Komissio voi päättää pidentää kestoa enintään kymmenellä vuodella edellyttäen, että se esittää perustelut tällaisen pidennyksen tarpeellisuudelle alkuperäisen kymmenen vuoden jakson viimeisen vuoden aikana.

4.2.2. Web API -sovellusrajapinnan käyttöä koskeva sitoumus

(56) Määritelmät: Useita määritelmiä on muutettu ja tarkennettu pääasiassa kiertämisen välttämiseksi ja sen varmistamiseksi, että Web API -sovellusrajapinnan käyttöä koskeva sitoumus on tarkoituksenmukainen myös tulevaisuudessa.

(57) Tarkoituksenmukaisuus tulevaisuudessa: Sitoumukseen sisältyy päivitysmekanismi, jonka nojalla voidaan toteuttaa sellaisia toimia, jotka Fitbit olisi toteuttanut itsenäisenä toimijana. Päivitysmekanismin perusteella yhden tai kahden vuoden kuluessa Web Api -sovellusrajapinnan kautta jaetaan uusia tietotyyppejä, edellyttäen että nämä tiedot voidaan luokitella tuetuiksi kehonmittaustiedoiksi ja vähintään kolme viidestä suurimmasta ranteeseen puettavien laitteiden alkuperäisestä laitevalmistajasta asettavat saataville vastaavia tietotyyppejä.

(58) Toimitsijamiehen ennakkoarviointi, jossa arvioidaan Googlen ja Fitbitin käyttöehtoja ja -edellytyksiä: Googlen on ilmoitettava ehdotettavista muutoksista kymmenen päivää ennen niiden voimaantuloa tai, mikäli muutokset ovat kiireellisiä, mahdollisimman aikaisessa vaiheessa ja viimeistään viiden päivän kuluttua kyseisestä päivämäärästä.

(59) Tietojen laajuus: Web API -sovellusrajapinnan kautta kaikki ne sovellusrajapinnan käyttäjät, joilla on ETA-alueen käyttäjien saataville asetettu sovellus tai verkkosivusto, voivat päästä käsiksi myös muiden kuin ETA-alueella sijaitsevien käyttäjien tietoihin.

(60) Kesto: Kestoa on pidennetty viidestä kymmeneen vuoteen.

4.2.3. Android-sovellusrajapintoja koskeva sitoumus

(61) Määritelmät: Useita määritelmiä on muutettu ja tarkennettu pääasiassa kiertämisen välttämiseksi ja sen varmistamiseksi, että Android-sovellusrajapintoja koskeva sitoumus on tarkoituksenmukainen myös tulevaisuudessa.

(62) Kattavuus: Ydintoimintojen luetteloa on laajennettu markkinatoimijoiden palautteen mukaisesti, ja lisäksi on selvennetty, että sitoumus koskee myös parannuksia, mukaan lukien päivitysten ja vikojen korjausten myötä tehtyjä parannuksia.

(63) Tarkoituksenmukaisuus tulevaisuudessa: Ranteeseen puettavien laitteiden alkuperäisiä laitevalmistajia ei saa syrjiä i) pidättämällä sellaisia Android-sovellusrajapintojen toimintoja (AOSP tai Google Mobile Services), jotka Google asettaa yleisesti ja maksutta muiden Android-älypuhelinsovellusten kehittäjien saataville, tai estämällä näiden toimintojen käyttö taikka viivästyttämällä sitä. Myös sellainen alkuperäisten laitevalmistajien syrjintä, joka liittyy ii) näiden Android-sovellusrajapintojen muuttamiseen, vaihtamiseen tai käytöstä poistamiseen, iii) kehittäjäversioiden saatavuuden rajoittamiseen tai iv) kehittäjän dokumentaation saatavuuden rajoittamiseen, on kielletty.

(64) Vaatimusten kiertäminen: Vaatimuksia ei saa kiertää i) Google Play -kauppaa hyödyntämällä tai ii) virhe-/varoitusviestien avulla.

4.3. Toimitettujen sitoumusten arviointi

(65) Komissio katsoo, että jotta sitoumukset voidaan hyväksyä, niiden on voitava tehdä yrityskeskittymästä sisämarkkinoille soveltuva estämällä tehokkaan kilpailun oleellinen estyminen kaikilla merkityksellisillä markkinoilla, joilla on havaittu kilpailuongelmia. Tässä tapauksessa sitoumuksilla oli poistettava komission havaitsemat kilpailuongelmat, jotka koskivat seuraavia: i) hakukonemainontapalvelujen tarjonta ETA-valtioissa ja Yhdistyneessä kuningaskunnassa, ii) digitaalisen terveydenhoidon palvelujen markkinat ETA-valtioissa ja Yhdistyneessä kuningaskunnassa sekä iii) yhteentoimivuus Android-käyttöjärjestelmän kanssa.

(66) Päätöksessä todetaan, että lopullisilla sitoumuksilla ratkaistaan liiketoimeen liittyvät kilpailuongelmat kaikilta osin. Komissio totesi myös, että lopulliset sitoumukset voidaan panna täytäntöön tehokkaasti lyhyessä ajassa.

PÄÄTELMÄT

Komissio totesi päätöksessä edellä mainituista syistä, että ilmoitettu toimenpide ei olennaisesti estä tehokasta kilpailua sisämarkkinoilla tai niiden merkittävällä osalla, jos ilmoituksen tekijän esittämiä sitoumuksia noudatetaan kaikilta osin. Tämän vuoksi päätöksessä vahvistetaan, että kyseinen keskittymä soveltuu sisämarkkinoille sulautuma-asetuksen 2 artiklan 2 kohdan ja 8 artiklan 2 kohdan sekä ETA-sopimuksen 57 artiklan mukaisesti.

(1) EUVL L 24, 29.1.2004, s. 1.

(2) Komission päätös, annettu 6 päivänä syyskuuta 2018, asiassa M.8788 – Apple/Shazam, johdanto-osan 225–235 kappale.

(3) Horisontaalisia sulautumia koskevien suuntaviivojen 36 kohdan mukaisesti sulautuma voi olennaisesti estää tehokasta kilpailua, jos sulautuman tuloksena syntyvä yritys saa tietyn resurssin suhteen niin paljon määräysvaltaa, että kilpailevien yritysten laajentuminen tai markkinoille tulo vaikeutuu. Tässä tapauksessa tällaisen resurssin muodostavat Fitbitin käyttäjien tiedot.

(4) Google Play on Googlen tarjoama Android-sovelluskauppa, jota Google on tarjonnut vuodesta 2008 lähtien. Play-kauppa on osa Google Mobile Services -pakettia (GMS). GMS on kokoelma Googlen sovelluksia ja palveluja, jotka Google lisensoi yhdessä.

(5) Googlella on määräävä markkinaosuus yleisten hakupalvelujen markkinoilla: vuonna 2019 sen markkinaosuus oli yli 90 prosenttia kaikissa ETA-valtioissa lukuun ottamatta Tšekkiä, missä sen markkinaosuus oli 84,4 prosenttia.